SAWAD ขายหุ้นกู้ 2 พันลบ. ดบ. 4.1% ให้รายใหญ่ 10-13 ส.ค.นี้
SAWAD เสนอขายหุ้นกู้ 2 พันลบ. อายุ 3 ปี ดบ. 4.1% จ่ายดอกเบี้ยทุก 3 เดือนตลอดอายุหุ้นกู้ ให้รายใหญ่ 10-13 ส.ค.ระดมทุนเพื่อชำระคืนหนี้เดิม ปล่อยสินเชื่อ และ/หรือ เพื่อใช้หมุนเวียนไปกิจการ
7 ส.ค. 2558

บริษัท ศรีสวัสดิ์ พาวเวอร์ 1979 จำกัด (มหาชน) หรือ  SAWAD ระบุว่า บริษัทได้ยื่นแบบแสดงรายการข้อมูลการเสนอขายหุ้นกู้ของบริษัท มูลค่าไม่เกิน 2,000 ล้านบาท อายุ 3 ปี ครบกำหนดไถ่ถอนปี พ.ศ. 2561 อัตราดอกเบี้ยคงที่ร้อยละ  4.10 ต่อปี จ่ายดอกเบี้ยทุก 3 เดือนตลอดอายุหุ้นกู้
โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อ ระหว่างวันที่ 10-11 และ  13 สิงหาคม 2558 โดยมีธนาคารซีไอเอ็มบี ไทย และธนาคารธนชาต เป็นผู้จัดการการจัดจำหน่ายหุ้นกู้
สำหรับหุ้นกู้ดังกล่าวได้รับการจัดอันดับความน่าเชื่อถือของบริษัท “BBB” แนวโน้มเครดิต”คงที่” จากบริษัท ทริสเรทติ้ง จำกัด เมื่อวันที่  26 ธันวาคม 2557
ทั้งนี้ บริษัทมีความประสงค์ในการนำเงินจากการขายหุ้นกู้ครั้งนี้เพื่อชำระคืนหนี้เดิม ปล่อยสินเชื่อ และ/หรือ เพื่อใช้หมุนเวียนไปกิจการ